हेवियस कॉरपस की सुनवाई के दौरान हाईकोर्ट ने पूछा सवाल
एसपी बताएं, थाने में महिला के पास क्यों बैठा पुरुष कांस्टेबल
पुलिस थाने में कुछ कायदा-कानून हैं या नहीं? थाने में महिला के पास पुलिस आरक्षक, आखिर क्यों बैठा। यह सवाल मप्र हाईकोर्ट की ग्वालियर खंडपीठ में जस्टिस यूसी माहेश्वरी व जस्टिस एसके पालो की डिवीजन बेंच ने सोमवार को हेवियस कॉरपस पर सुनवाई के दौरान किया। कोर्ट ने थाने में महिला के पुलिस आरक्षक की मौजूदगी पर नाराजगी जताते हुए पुलिस अधीक्षक ग्वालियर को 31 दिसंबर को कोर्ट में पेश होकर जवाब देने का आदेश दिया है।
जस्टिस यूसी माहेश्वरी व जस्टिस एसके पालो की डिवीजन बेंच में थाना यूनिवर्सिटी के टीआई एमएम मालवीय उपस्थित हुए। कोर्ट में याचिकाकर्ता के अधिवक्ता उमेश बौहरे ने फोटो पेश करते हुए कहा कि उक्त महिला को पुलिस ने अवैध रूप से थाने में रखा हुआ है। बेंच पर महिला के साथ पुलिस आरक्षक के बैठे होने पर कोर्ट ने नाराजगी जताई। साथ ही सवाल किया - क्या थाने में महिला कांस्टेबल नहीं है। महिला के पास यह पुरुष आरक्षक किस कानून के तहत बैठा है। वहीं टीआई मालवीय ने कहा कि एक चोरी के आरोप में हम महिला को पूछताछ के लिए लाए थे। लेकिन पूछताछ के बाद हमने उसे छोड़ दिया था।
याचिकाकर्ता के वकील ने कहा कि पीड़ित महिला अभी तक घर नहीं पहुंची। शासन की ओर से अधिवक्ता अमित बंसल ने पैरवी की। कोर्ट ने थाना प्रभारी को आदेश दिया कि 31 दिसंबर को महिला कोर्ट में उपस्थित रखी जाए। साथ ही एसपी को कोर्ट में तलब किया। गोविंदपुरी में रहने वाले अशोक शर्मा ने याचिका में कहा कि उसकी प|ी प्रेमलता शर्मा को पुलिस अवैध रूप से थाने में रखे हुए है। वहीं पुलिस का कहना है कि एक शादी में जेवर चोरी चले गए थे। इस संबंध में उक्त महिला को पूछताछ करने के लिए थाने बुलाया था।
hin_Deva hin_Deva hin_Deva hin_Deva hin_Deva